KOMISIJOS REGLAMENTAS (EB) Nr. 760/2009
2009 m. rugpjūčio 19 d.
iš dalies keičiantis Reglamentą (EB) Nr. 1741/2006, nustatantį specialiųjų eksporto grąžinamųjų išmokų už suaugusių vyriškos lyties galvijų, kuriems iki juos eksportuojant taikoma muitinio sandėliavimo procedūra, mėsą be kaulų, suteikimo sąlygas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 170 straipsnį kartu su 4 straipsniu,
kadangi:
(1)
Komisijos reglamente (EB) Nr. 1741/2006 (2) nustatyta, kad suaugusių vyriškos lyties galvijų mėsai be kaulų, kurios priėmimo sandėliuoti deklaracija buvo priimta, turi būti taikomas bent 5 % priimtų priėmimo sandėliuoti deklaracijų reprezentatyviosios atrankos fizinis patikrinimas.
(2)
Siekiant suteikti lygias galimybes veiklos vykdytojams, eksportuojantiems pagal Reglamentą (EB) Nr. 1741/2006 ir eksportuojantiems tiesiogiai, turėtų būti užtikrinama, kad apskaičiuojant eksporto grąžinamąsias išmokas būtų atsižvelgiama į fiziniams patikrinimams atlikti paimtą mėsos kiekį.
(3)
2009 m. liepos 7 d. Komisijos reglamente (EB) Nr. 612/2009, nustatančiame bendrąsias išsamias eksporto grąžinamųjų išmokų sistemos taikymo žemės ūkio produktams taisykles (3), jau nustatytas principas, kad, apskaičiuojant eksporto grąžinamąsias išmokas, produktų kiekiai, baigiant atlikti muitinės eksporto formalumus paimti kaip mėginiai ir vėliau nesugrąžinti, laikomi nepaimtais.
(4)
Todėl Reglamentas (EB) Nr. 1741/2006 turėtų būti atitinkamai iš dalies pakeistas.
(5)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1741/2006 10 straipsnis papildomas šia 4 dalimi:
„4. Apskaičiuojant eksporto grąžinamąsias išmokas, produktų kiekiai, paimti kaip mėginiai 4 straipsnio 8 dalyje nurodytiems fiziniams patikrinimams atlikti ir vėliau nesugrąžinti, laikomi nepaimtais iš eksportuojamo kiekio.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. rugpjūčio 19 d.